Up-168/01
Natisni
Opravilna št.:
Up-168/01
Datum odločitve:
12. 2. 2002
ECLI:
ECLI:SI:USRS:2002:Up.168.01
Akt:
Ustavna pritožba A. A. zoper sklep Vrhovnega sodišča št. I Up 74/98 z dne 15. 2. 2001 v zvezi s sklepom Upravnega sodišča št.

U 1125/98 z dne 21. 9. 1998
Izrek:
Ustavna pritožba A. A. zoper sklep Vrhovnega sodišča št. I Up 74/98 z dne 15. 2. 2001 v zvezi s sklepom Upravnega sodišča št.

U 1125/98 z dne 21. 9 1998 se ne sprejme.
Evidenčni stavek:
Ustavno sodišče ustavne pritožbe ni sprejelo, ker z izpodbijanim sklepom očitno niso bile kršene človekove pravice in temeljne svoboščine. Pritožnikove navedbe o tem, da bi Upravno sodišče moralo prekiniti postopek in začeti postopek pred Ustavnim sodiščem, so neutemeljene. Z izpodbijanim sklepom je bila le potrjena odločitev sodišča prve stopnje, da je pritožnikova tožba zaradi molka vložena prezgodaj, to je pred potekom roka predpisanega za izdajo odločbe. Pritožniku s tem ni bila vzeta pravica do pritožbe zoper odločbe, izdane o zahtevi za izdajo dovoljenja za stalno prebivanje v Republiki Sloveniji, in do uveljavljenja napačne uporabe določb Zakona o tujcih.
Geslo:
Enako varstvo pravic.

Pravica do pravnega sredstva.
Pravna podlaga:
Ustava, 22., 25. čl.

Zakon o tujcih (ZTuj), 16., 81. čl.

Zakon o upravnem sporu (ZUS), 26. čl.

Zakon o Ustavnem sodišču (ZUstS), 1. al. 2. odst. 55. čl.
Opomba:
Vrsta zadeve:
ustavna pritožba
Vrsta akta:
posamični akt
Datum vloge:
24. 4. 2001
Vrsta odločitve:
sklep
Vrsta rešitve:
nesprejem ustavne pritožbe
Dokument:
US21232
Up-168/01-4
12. 2. 2002
S K L E P
Ustavno sodišče je v postopku za preizkus ustavne pritožbe A. A. iz Ž. na seji senata dne 12. februarja 2002
sklenilo:
Ustavna pritožba A. A. zoper sklep Vrhovnega sodišča št. I Up 74/98 z dne 15. 2. 2001 v zvezi s sklepom Upravnega sodišča št.
U 1125/98 z dne 21. 9 1998 se ne sprejme.
Obrazložitev
1. Iz pritožnikove vloge je mogoče razbrati, da je pritožnik vložil ustavno pritožbo zoper v izreku navedeni sklep Vrhovnega sodišča, ker meni, da je v nasprotju s sklepom Ustavnega sodišča št. U-I-284/94 z dne 4. 2. 1999, s katerim je bila sprejeta njegova pobuda za začetek postopka za oceno ustavnosti prvega odstavka 16. člena v zvezi z drugim odstavkom 81. člena Zakona o tujcih (Uradni list RS, št. 1/91-I in nasl. - v nadaljevanju ZTuj). Po njegovem mnenju bi sodišče prve stopnje na podlagi 156. člena Ustave moralo prekiniti postopek v izpodbijani zadevi in začeti postopek pred Ustavnim sodiščem. Ker je Upravno sodišče vedelo za sklep Ustavnega sodišča in ni prekinilo postopka, temveč je uporabilo določbe ZTuj, za katere je vedelo, da so v nasprotju z Ustavo, naj bi bile pritožniku kršene človekove pravice in svoboščine. Ustavna pritožba vsebuje še številne druge navedbe, ki pa se ne nanašajo na predmet izpodbijanega sklepa.
2. Vrhovno sodišče je z izpodbijano sodbo zavrnilo pritožnikovo pritožbo in potrdilo sklep Upravnega sodišča št. U 1125/98 z dne 21. 9 1998, s katerim je Upravno sodišče pritožnikovo tožbo zaradi molka organa v zadevi izdaje dovoljenja za stalno prebivanje zavrglo kot prezgodaj vloženo. Vrhovno sodišče je z izpodbijano sodbo ugotovilo, da je sodišče prve stopnje pravilno ugotovilo, da je pritožnik vložil tožbo zaradi molka organa v času, ko še ni potekel tridesetdnevni rok za izdajo nove odločbe in da je pritožnik tožbo zaradi molka prvostopnega upravnega organa vložil prezgodaj.
3. Ustavno sodišče v postopku ustavne pritožbe ne presoja materialnopravne ali procesnopravne pravilnosti izpodbijanih sodnih odločb in tudi ne dokazne ocene sodišč. Ustavno sodišče ni instanca sodiščem, temveč v skladu s 50. členom Zakona o Ustavnem sodišču (Uradni list RS, št. 15/94 - v nadaljevanju ZUstS) izpodbijane odločitve preizkusi le glede vprašanja, ali so bile z njo kršene človekove pravice ali temeljne svoboščine.
Ustavno sodišče na podlagi presoje navedb v ustavni pritožbi in priložene izpodbijane sodbe ni ugotovilo, da bi bila z izpodbijanim sklepom kršena kakšna ustavna pravica, zlasti pravica do enakega varstva pravic iz 22. člena Ustave in pravica do pravnega sredstva iz 25. člena Ustave. V izpodbijanem sklepu ni šlo za uporabo določb prvega odstavka 16. člena v zvezi z drugim odstavkom 81. člena ZTuj, temveč za uporabo procesnopravnih določb 26. člena Zakona o upravnem sporu (Uradni list RS št. 50/97 in nasl. - v nadaljevanju ZUS), ki urejajo pogoje za vložitev tožbe zaradi molka organa. Pritožnik zmotno meni, da je z izpodbijanim sklepom sodišče prve stopnje odločalo tudi o uporabi navedenih določb ZTuj, glede katerih je Ustavno sodišče sprejelo pritožnikovo pobudo za presojo njihove ustavnosti in kasneje z odločbo št. U-I-248/94 z dne 4. 2. 1999 (Uradni list RS, št. 14/99 z dne 12. 3. 1999 in OdlUS VIII, 22) tudi ugotovilo neustavnost navedenih določb. Zato so pritožnikove navedbe o tem, da bi Upravno sodišče moralo prekiniti postopek in začeti postopek pred Ustavnim sodiščem, neutemeljene. Z izpodbijanim sklepom je bila le potrjena odločitev sodišča prve stopnje, da je pritožnikova tožba zaradi molka vložena prezgodaj, to je pred potekom roka, predpisanega za izdajo odločbe. Pritožniku s tem ni bila vzeta pravica do pritožbe zoper odločbe, izdane o njegovi zahtevi za izdajo dovoljenja za stalno prebivanje v Republiki Sloveniji, in do uveljavljenja napačne uporabe določb ZTuj.
4. Ker z izpodbijanim sklepom očitno niso bile kršene človekove pravice in temeljne svoboščine, Ustavno sodišče ustavne pritožbe ni sprejelo.
5. Senat Ustavnega sodišče je navedeni sklep sprejel na podlagi prve alinee drugega odstavka 55. člena ZUstS v sestavi: predsednica senata Milojka Modrijan ter člana dr. Janez Čebulj in Lojze Janko.
Predsednica senata:
Milojka Modrijan